Eelnõu

VABARIIGI VALITSUS KORRALDUS 2025

Raha eraldamine Vabariigi Valitsuse omandireformi reservfondist

Erastamisest laekuva raha kasutamise seaduse § 7 lõike 2 alusel ja kooskõlas Vabariigi Valitsuse 27. augusti 1996. a määrusega nr 221 kinnitatud „Vabariigi Valitsuse omandireformi reservfondist raha eraldamise ja kasutamise korra“ punkti 3 alapunktidega 1 ja 7 ning punktiga 22 eraldada Vabariigi Valitsuse omandireformi reservfondist Tallinna Linnavalitsusele tagastamatu toetusena 28 753 eurot ja 15 senti omandi- ja maareformi menetluste kohta koostatud toimikute arhiveerimisega seotud kulude katmiseks 2026. aastal.

Kristen Michal

Peaminister

Keit Kasemets

Riigisekretär

Seletuskiri

Vabariigi Valitsuse korralduse eelnõule raha eraldamiseks Vabariigi Valitsuse omandireformi reservfondist.

Käesoleva korraldusega eraldatakse Vabariigi Valitsuse omandireformi reservfondist Tallinna Linnavalitsusele tagastamatu toetusena 28 753 eurot ja 15 senti omandi- ja maareformi menetluse kohta koostatud toimikute arhiveerimisega seotud kulude katmiseks 2026. aastal.

Raha eraldatakse Vabariigi Valitsuse 27. augusti 1996. a määrusega nr 221 kinnitatud „Vabariigi Valitsuse omandireformi reservfondist raha eraldamise ja kasutamise korra“ punkti 3 alapunktide 1 ja 7 alusel õigusvastaselt võõrandatud vara tagastamise ja kompenseerimise korraldamise ning maareformi läbiviimisega seotud kulude katteks.

Vabariigi Valitsuse 5. veebruari 1993. a määruse 36 „Õigusvastaselt võõrandatud vara tagastamise kord“ punkti 9 alusel kajastab õigusvastaselt võõrandatud vara toimik vara tagastamise menetlust. Toimikusse paigutatakse tagastamise käigus esitatud, kogutud või koostatud dokumendid ning vastuvõetud otsused. Toimiku avab õigusvastaselt võõrandatud vara tagastamise ja kompenseerimise avalduse vastuvõtja avalduse vastuvõtmisel ning toimik lõpetatakse pärast vara õigustatud subjektidele üleandmist. Lõpetatud õigusvastaselt võõrandatud vara toimikud annab Tallinna Linnavaraamet alaliseks säilitamiseks üle Tallinna Linnaarhiivile.

Toimikute arhiveerimise kulude katteks on Tallinna Linnavaraametile varem fondist raha eraldatud Tallinna Linnavalitsuse 17.06.2024 kirja nr 1-12/748 saadetud taotluse alusel. Taotletud tagastamatu toetuse summa oli 60 764 eurot ja 20 senti ning Vabariigi Valituselt otsuse alusel saadud toetuse summa reservfondist oli 32 306 eurot ja 20 senti, mis jagunes arhivaari töötasuks summas   
24 084 eurot ja toimikute kaante soetamiseks 8 222 eurot ja 20 senti.

Korrastamist vajavate toimikute arv 2024 aastal kokku oli 11 676. Vahemikus 12.2024 – 09.2025 on Tallinna Linnavaramet korrastanud 4 520 toimikut. 2025. aasta lõpuks planeeritakse korrastada veel   
1 480 toimikut. 2026. aastal jääb veel korrastada 5 676 toimikut.

Eraldatud toetusega planeeriti katta 11 676 toimiku korrastamine juhul, kui arhiveerimistöödega tegeleks kaks töötajat (Tallinna Linnavaraameti arhivaar ja töövõtulepinguga töötaja tööandja kuluga aastas kokku 48 168 eurot). Ühe toimiku korrastamise tasuks kujuneb sellisel juhul 4 eurot ja 20 senti.

Paraku kulude optimeerimise ja tööprotsesside efektiivsemaks muutmise eesmärgil koondati 31.12.2024 seisuga arhivaari töökoht ning tööülesanded suunati linnavaraameti üldosakonna dokumendi haldurile. Sellest tulenevalt teostatakse alates 12.2024 Tallinna Linnavaraametis toimikute korrastamist ühe võlaõigusliku lepingu alusel töötava arhivaariga. Samuti eelneva taotluse alusel alahinnati kogu tööde tegemise mahtu ning sellele kuluvat aega.

Toimikukaante soetamiseks eraldatud summa arvestuses oli 2024. aastal arvestatud ühe toimiku maksumuseks 0,70 eurot. Tulenevalt hindade kallinemisest alates 2025. aastast on ühe toimikukaane keskmine hind 1 euro ja 15 senti. Tallinna Linnavaraamet on 08.2025 seisuga soetanud 4 939 toimikute kaant kogusummas 5 425 eurot ja 44 senti. 2024. aastal toimiku kaante soetamiseks eraldatud summast on võimalik veel soetada 2 534 toimiku kaant eeldatavas summas 2 797 eurot ja 18 senti. Kuivõrd mahukamad toimikud ühte köitesse ei mahu, on köidete arv toimikute arvust veelgi suurem. Enne toimikute korrastamist on raske prognoosida köidete täpset arvu ning ka korrastamise käigus on ilmnenud, et paljude toimikute maht on selline, et materjal tuleb jagada mitmeks köiteks.

Õigusvastaselt võõrandatud vara tagastamise toimikute korrastamise kulud 2026 aastal on järgmised:

- ühe toimiku korrastamise tasu 4,2 eurot;

- ühe toimiku kaane hind 1,15 eurot.

**Taotlus toimikute arhiveerimisega seotud kulude katmiseks 2026. aastal**

|  |  |  |  |
| --- | --- | --- | --- |
| Tallinna Linnavaaraameti üldosakond | Arhiveeritavate toimikute arv | Taotletav toetus | Ühe toimiku arhiveerimise  kulu |
| Toimiku korrastamine | 5 676 | 23 839,20 € | 4,20 € |
| Toimikukaaned | 4 273 | 4 913,95 € | 1,15 € |
| **KOKKU:** |  | **28 753,15 €** | **5,35 €** |

Eraldatava toetuse summaga planeeritakse lõpule viia toimikute korrastamine ning Tallinna Linnaarhiivile üleandmine 2026 aasta jooksul.

Käesoleva eelnõu ja seletuskirja koostas Tallinna Linnavaraameti üldosakonna finantssektori juht Merle Koppel (tel 640 4529, merle.koppel@tallinnlv.ee).